**Likumprojekta „Par Apvienoto Nāciju Organizācijas Vispārējās konvencijas par klimata pārmaiņām Parīzes Nolīgumu” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I.Tiesību akta projekta izstrādes nepieciešamība** | | |
| 1. | Pamatojums | Likumprojekts „Par Apvienoto Nāciju Organizācijas Vispārējās konvencijas par klimata pārmaiņām Parīzes nolīgumu” (turpmāk – likumprojekts) ir izstrādāts saskaņā ar likuma „Par Latvijas Republikas starptautiskajiem līgumiem” 9.panta 5.punktu.  Parīzes nolīgums tika pieņemts 2015.gada 22.decembrī. Latvijas Republikas vārdā Parīzes nolīgumu 2016.gada 22.aprīlī parakstīja Vides aizsardzības un reģionālās attīstības ministrs Kaspars Gerhards.  Ar Parīzes nolīguma parakstīšanu Latvija ir paudusi atbalstu Parīzes nolīguma saturam un apņēmusies uzsākt tā ratifikāciju nacionālā līmenī. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | *Problēma, kuras risināšanai nepieciešama projekta izstrāde*   * **Parīzes nolīguma būtība un mērķi.** Parīzes nolīgums tika pieņemts Apvienoto Nāciju Organizācijas (ANO) Vispārējas konvencijas par klimata pārmaiņām (turpmāk – Konvencija) 21. Līgumslēdzēju Pušu konferencē Parīzē 2015. gada 12. decembrī. Parīzes nolīgums tika parakstīts Latvijas vārdā 2016.gada 22.aprīlī saskaņā ar 2016.gada 12.aprīļa Ministru Kabineta sēdē pieņemto protokollēmumu (TA-695). 2016.gada 22.aprīlī Parīzes nolīgums tika parakstīts arī Eiropas Savienības (ES) vārdā saskaņā ar 2016.gada 11.aprīlī pieņemto ES Padomes lēmumu (2016/590).   Latvija, tāpat kā Eiropas Savienība ir Konvencijas Puse. Latvija un Eiropas Savienība ir arī Konvencijas Kioto Protokola Puses. Ratificējot Parīzes Nolīgumu, Latvija kļūs par Parīzes nolīguma Pusi, tāpat arī Eiropas Savienība kļūs par Parīzes Nolīguma Pusi pēc ES ratifikācijas instrumenta iesniegšanas.  Parīzes Nolīgums ir starptautisks starpvalstu līgums, kura mērķis ir stiprināt globālo rīcību klimata pārmaiņu novēršanai un:  1) noturēt globālo sasilšanu būtiski zem 2° C robežām salīdzinot ar pirms industriālo līmeni un censties ierobežot temperatūras pieaugumu 1.5°C robežās, jo tas būtiski samazinās klimata pārmaiņu izraisītos riskus un ietekmes;  2) uzlabot pielāgošanos klimata pārmaiņu negatīvajām ietekmēm un sekmēt noturīgumu pret klimata pārmaiņām;  3) sekmēt investīciju novirzi saskaņā ar oglekļa mazietilpīgu un pret klimata pārmaiņām noturīgu attīstību.   * **Klimata pārmaiņu samazināšanas saistības**.Saskaņā ar Parīzes nolīgumu visām valstīm ir jāiesniedz un pēc tam regulāri jāatjauno savi nacionāli noteiktie devumi klimata pārmaiņu ierobežošanā. ES savu iecerēto nacionāli noteikto devumu iesniedza Konvencijas sekretariātam 2015.gada 6.martā, saskaņā ar kuru ES dalībvalstis kopīgi apņemas samazināt siltumnīcefekta gāzu (SEG) emisijas par 40% līdz 2030.gadam salīdzinājumā ar 1990.gadu. Latvijas individuālais SEG emisiju samazināšanas mērķis darbībām, kuras nav iekļautas ES Emisijas kvotu tirdzniecības sistēmā, tiks noteikts, veicot grozījumus Eiropas Parlamenta un Padomes 2009.gada 29.aprīļa lēmumā Nr.406/2009/EK (Saistību pārdales lēmums). Latvijas pozīcija attiecībā uz Latvijas individuālo mērķi tika apstiprināta 2016.gada 23.februārī (Latvijas nacionālā pozīcija Nr.5 „Par Klimata un enerģētikas politikas satvara laikposmam no 2020. gada līdz 2030. gadam ieviešanu attiecībā uz siltumnīcefekta gāzu emisiju samazināšanu”). Šobrīd Latvijai vēl nav noteikts individuāls SEG emisiju samazināšanas mērķis 2030.gadam. Priekšlikumu par lēmumu ES dalībvalstu individuālajiem SEG emisiju samazināšanas mērķiem plānots publicēt 2016.gada jūlijā.   Ratificējot Parīzes Nolīgumu paātrinātā kārtībā, iespējams, ES ietvaros vēl nebūs zināmi dalībvalstu individuālie mērķi, taču tas nenozīmē, ka Latvijai nebūs iespējas ietekmēt tai piešķiramā mērķa apjomu pēc Parīzes nolīguma ratifikācijas. Vienošanās par Latvijas mērķi SEG emisiju samazināšanā 2030.gadam norisinās ES Padomes ietvaros, gala lēmumu pieņems ES valstu vadītāji, Latvijas pārstāvjiem jebkura līmeņa sarunās ir jāievēro un jāīsteno Latvijas pozīcija, kas tiek apstiprināta Ministru kabinetā par Saistību pārdales lēmumu.   * **Pielāgošanās klimata pārmaiņām**. Parīzes nolīgumā ir ietverts globāls kvalitatīvs pielāgošanās mērķis, ar kuru visas Puses apņemas palielināt pielāgošanās spējas, stiprināt noturību un mazināt neaizsargātību pret klimata pārmaiņām nolūkā sekmēt ilgtspējīgu attīstību un nodrošināt pienācīgu pielāgošanos, ievērojot Parīzes nolīguma temperatūras kāpuma iegrožošanas mērķi. Tāpat visām Pusēm ir obligāti jāiesaistās pielāgošanās plānošanas procesu izstrādē un jāīsteno pielāgošanās pasākumi. Saskaņā ar Parīzes nolīgumu visām Pusēm jāiesniedz vai jāatjauno periodiski pielāgošanās paziņojums. Latvija jau šobrīd izstrādā pielāgošanās klimata pārmaiņām stratēģiju, ar kuras palīdzību Parīzes nolīguma prasības saistībā ar pielāgošanos tiks īstenotas. * **Klimata finansējuma piešķiršanas nepieciešamība.** Parīzes nolīguma viens no mērķiem paredz klimata finanšu plūsmu pārvirzi uz mazākām SEG emisijām balstītu un klimatnoturīgu attīstību. Parīzes nolīguma 9.pants paredz, ka attīstītās valstis turpinās piešķirt klimata finansējumu saskaņā ar to saistībām Konvencijas ietvaros. Lai gan Latvijai nav saistoša pienākuma piešķirt klimata finansējumu Konvencijas ietvaros, ir jāņem vērā, ka ES kā Pusei šāds pienākums ir. Nākotnē arī no Latvijas var tikt sagaidīta klimata finansējuma piešķiršana, lai palīdzētu nabadzīgākām valstīm īstenot klimata pārmaiņu ierobežojošus pasākumus. Igaunija, kam Konvencijas ietvaros ir tāds pats statuss kā Latvijai, klimata finansējumu piešķir katru gadu. * **Parīzes nolīguma ātras ratifikācijas nepieciešamība.**   Eiropadomes 2016. gada 17. - 18. marta secinājumos ES valstu līderi ir apliecinājuši nepieciešamību ES un tās dalībvalstu vārdā pēc iespējas ātrāk ratificēt Parīzes nolīgumu. Parīzes nolīgums stāsies spēkā, kad to būs ratificējušas 55 Konvencijas Puses, kas rada vismaz 55% no kopējām aplēstajām SEG emisijām. 2016.gada 30.maijā Parīzes nolīgumu ir ratificējušas 17 Puses, kas aptver 0.04% globālo SEG emisiju. Savu apņemšanos ratificēt Parīzes nolīgumu 2016.gadā publiski ir paudušas tādas valstis kā ASV, Ķīna, Francija, Kanāda, Argentīna, Jamaika, Indonēzija, Norvēģija u.c.  Ja līdz 2016.gada 7.oktobrim Parīzes nolīgumu ratificēs pietiekams valstu skaits, lai tas stātos spēkā, pirmā Parīzes nolīguma Pušu sanāksme notiks jau 2016.gadā novembrī Konvencijas Līgumslēdzēju Pušu konferences Marokā laikā. Ja pietiekams valstu skaits to izdarīs nākamgad, tad pirmā Parīzes nolīguma Pušu sanāksme notiks 2017.gada novembrī.  Ja ES nebūs ratificējusi Parīzes nolīgumu līdz brīdim, kad tas stājas spēkā, tad Parīzes nolīguma Pušu sanāksmēs ES un tās dalībvalstis varēs piedalīties vien kā novērotāji, tāpat ES un tās dalībvalstīm nebūs iespējas nominēt savus pārstāvjus darbībai Parīzes nolīguma institūcijās. Lai gan Parīzes nolīguma stāšanās spēkā līdz 2016.gada novembrim ir maz ticama, ir būtiski, ka ES un tās dalībvalstis sagatavo savus ratifikācijas instrumentus iespējami ātri, lai tās nezaudētu iespēju būt par lēmuma pieņēmējām pirmajā Parīzes nolīguma Pušu sanāksmē, kurā paredzēts pieņemt būtiskus lēmumus Parīzes nolīguma darbības nodrošināšanai.  Saskaņā ar Padomes Juridiskā dienesta sniegto informāciju jauktās kompetences starptautisko līgumu ratifikāciju ES un tās dalībvalstīm ir jāveic kolektīvā un koordinētā veidā. Tādējādi Latvijai pēc Parīzes nolīguma ratifikācijas pabeigšanas nacionālā līmenī būtu jāsagaida ES lēmums par laika grafiku ratifikācijas instrumentu iesniegšanai ANO ES un tās dalībvalstu vārdā, un attiecīgi koordinēti jārīkojas. Saskaņā ar Padomes Juridiskā dienesta viedokli ES tiesību aktiem par saistību pārdali dalībvalstu vidū nav jābūt pieņemtiem pirms Parīzes nolīguma ratifikācijas ES un tās dalībvalstu vārdā.  *Pastāvošais tiesiskais regulējums un tā būtība*  Likuma „Par Latvijas Republikas starptautiskajiem līgumiem” 9.panta 5.punktā noteikts, ka Saeimā ir apstiprināmi arī tādi līgumi, ja ratifikācija tieši paredzēta līguma tekstā (noteikta Parīzes nolīguma 20.pantā).  Ministru kabineta 2009.gada 7.aprīļa noteikumu Nr.300 „Ministru kabineta kārtības rullis” 2.3.1.apakšpunktā noteikta Ministru kabineta kompetence izskatīt tādus ārējos tiesību aktus, kas ir starptautisko līgumu projekti.  *Projekta izdošanas mērķis*  Latvija ir ANO Vispārējās konvencijas par klimata pārmaiņām, kas ratificēta ar likumu „Par Apvienoto Nāciju Organizācijas Vispārējo konvenciju par klimata pārmaiņām”, Kioto protokola, kas ratificēts ar likumu „Par Apvienoto Nāciju Organizācijas Vispārējās konvencijas par klimata pārmaiņām Kioto protokolu”, 4.pantā minētā Kioto protokola Puse.  Latvija parakstīja Apvienoto Nāciju Organizācijas Vispārējo konvenciju par klimata pārmaiņām 1992.gadā, un Latvijas Republikas Saeima to ratificēja 1995.gadā. Savukārt Kioto protokolu Latvija parakstīja 1998.gadā un Latvijas Republikas Saeima to ratificēja 2002.gadā.  **Likumprojekts ir izstrādāts, lai ratificētu Parīzes nolīgumu, kā arī, lai noteiktu, ka Parīzes nolīgumā paredzēto saistību izpildi koordinē Vides aizsardzības un reģionālās attīstības ministrija.**  **Likumprojektā tiek arī noteikts, ka Parīzes nolīgums stājas spēkā tā 21.pantā noteiktajā laikā un kārtībā, un Ārlietu ministrija par to paziņo oficiālajā izdevumā „Latvijas Vēstnesis”.** |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrija (turpmāk – VARAM). |
| 4. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Šobrīd lēmumi ES ietvaros vēl ir izstrādes stadijā un par tiem diskusijas plānotas 2016.gada 2.pusē, 2017.gadā un, iespējams, arī 2018.gadā. |
| 2. | Citas starptautiskās saistības | ANO Vispārējā konvencija par klimata pārmaiņām. |
| 3. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojektu plānots ievietot VARAM tīmekļa vietnē: www.varam.gov.lv. |
| 2. | Sabiedrības līdzdalība projekta izstrādē | Likumprojekts 2016. gada 8.jūnijā ir ievietots VARAM tīmekļa vietnē sabiedriskai apspriedei. |
| 3. | Sabiedrības līdzdalības rezultāti | - |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VARAM. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Projekts nemaina iesaistīto institūciju kompetenci. |
| 3. | Cita informācija | Nav. |

Anotācijas II, III un IV daļu likumprojekts neskar.

Vides aizsardzības un reģionālās attīstības ministrs K.Gerhards

Valsts sekretārs R.Muciņš

30.05.2016. 15:00

1367

E.Baltroka

67026594, Elina.Baltroka@varam.gov.lv